เสนอทำประชามติ กมธ.ร่าง มีมติเป็นเอกฉันท์ (ชมคลิป)
ยันรธน.ถือเป็นสัญญาประชาคม เสธ.อู้เชื่อไม่กระทบกับโรดแม็ป รุมจวกยับแนวคิดปฏิรูปก่อน2ปี,กมธ.ยกร่างฯลงมติเอกฉันท์ชง ครม.-คสช. ทำประชามติ รธน.ใน 90 วัน หลัง สปช.เห็นชอบ ระบุเป็นสัญญาประชาคม-เขียนผูกมัดในร่างแรก ต้องให้ประชาชนเห็นชอบ ปธ.กมธ.ลงนามส่งหนังสือถึงรัฐบาลแล้ว วิป สปช.หนุนซาวเสียงทั้งฉบับ จ่อชงเข้าวงหารือร่วม ครม.-คสช. 19 พ.ค. ถนนทุกสายส่ายหัวเมินข้อเสนอ ไพบูลย์กับพวก ชงปฏิรูป 2 ปีก่อนเลือกตั้ง จวกแผนร้ายปูทางสืบทอดอำนาจ เสธ.อู้ หวั่นกระทบโรดแม็ป ฟันธงถูกตีตกฝ่าด่านยาก พีระศักดิ์ ติงระวังถูกมองยึดติดตำแหน่ง มาร์ค โดดขวางยืดเวลา 2 ปี ห่วงไม่หลุดวังวนความขัดแย้ง อ๋อย ฉะจ้องครอบงำประเทศ วิษณุ ชิ่งรัฐบาลไม่มีวันคิดทำ เล็งตัดทิ้งสมัชชา-กก. ชุดต่างๆ บวรศักดิ์ ถอนตัวสมัครชิง คปก. พท.ตามถล่มหมกเม็ดเพิ่มอำนาจหวังกุมต่อท่อกุมชะตาประเทศ หม่อมอุ๋ย โบ้ย ก.พ.ร.ขอมาเองโยก อารีพงศ์,กรณีฝ่ายต่างๆออกมาเรียกร้องให้ทำประชามติร่างรัฐธรรมนูญ ล่าสุดคณะกรรมาธิการ (กมธ.) ยกร่างรัฐธรรมนูญมีมติเป็นเอกฉันท์ต้องการให้ทำประชามติร่างรัฐธรรมนูญหลังจากสภาปฏิรูปแห่งชาติ (สปช.) เห็นชอบ โดยส่งหนังสือแจ้งให้คณะรัฐมนตรี (ครม.) และคณะรักษาความสงบแห่งชาติ (คสช.) ทราบเรียบร้อยแล้ว,เมื่อเวลา 09.00 น.วันที่ 13 พ.ค.ที่รัฐสภา มีการประชุมคณะกรรมาธิการ (กมธ.) ยกร่างรัฐธรรมนูญ ที่มีนายบวรศักดิ์ อุวรรณโณ ประธานกมธ.ยกร่างฯ เป็นประธานในการประชุม เพื่อพิจารณาประเด็นการตั้งคณะอนุ กมธ.ร่าง พ.ร.บ.ประกอบรัฐธรรมนูญและกฎหมายลูกที่จำเป็นที่เกี่ยวข้องกับการบังคับใช้รัฐธรรมนูญ โดยที่ประชุมได้กำหนดสัดส่วนให้สมาชิก สปช.เข้ามามีส่วนร่วมทุกอนุ กมธ. โดยไม่กำหนดจำนวนแล้วแต่ความสมัครใจและความสนใจของสมาชิก สปช.นอกจากนี้ยังพิจารณาการปรับปฏิทินเวลาการทำงานของ กมธ.ยกร่างฯ ให้สอดคล้องกับการทำงานช่วงสุดท้ายของการร่างรัฐธรรมนูญ และเตรียมพร้อมการรับคำขอแก้ไขร่างรัฐธรรมนูญจาก สปช.ในวันที่ 25 พ.ค.ด้วย ทั้งนี้ไม่อนุญาตให้สื่อมวลชนเข้ารับฟังการประชุม,จากนั้นเวลา 12.00 น. พล.อ.เลิศรัตน์ รัตนวานิช โฆษก กมธ.ยกร่างฯ กล่าวภายหลังการประชุมว่า ที่ประชุมมีมติเป็นเอกฉันท์ต้องการให้ทำประชามติร่างรัฐธรรมนูญฉบับนี้ภายหลังจากที่ สปช.ลงมติรับร่างฯ ในวันที่ 6 ส.ค. โดยใช้เวลาทั้งหมด 90 วันนับจากวันที่แจกร่างรัฐธรรมนูญ เพื่อให้ข้อมูลความรู้แก่ประชาชน คาดว่าจะทำประชามติได้ภายในสิ้นปีนี้ และจะมีหนังสือส่งถึงคณะรัฐมนตรี (ครม.) และคณะรักษาความสงบแห่งชาติ (คสช.) ภายในวันที่ 13 พ.ค. โดยที่ประชุมให้เหตุผลการเสนอให้ทำประชามติ ว่า 1.ในทางทฤษฎีรัฐธรรมนูญเป็นกฎหมายสูงสุดของประเทศ และเสมือนเป็นสัญญาประชาคม จึงสมควรที่ประชาชนจะให้ความเห็นชอบ 2.ในร่างรัฐธรรมนูญฉบับนี้เน้นการมีส่วนร่วมของพลเมืองเป็นหลักสำคัญ ดังนั้นจึงควรทำประชามติ 3.ในร่างรัฐธรรมนูญปี 50 ที่ยกเลิกไปนั้นมีการทำประชามติ ดังนั้นการจะนำรัฐธรรมนูญฉบับใหม่มาใช้จึงควรให้ประชาชน พลเมืองเห็นชอบเช่นเดียวกัน 4.การทำประชามติถือเป็นโอกาสสำคัญ ที่ กมธ.ยกร่างจะได้อธิบายที่มาที่ไปของร่างรัฐธรรมนูญนี้ให้เกิดความเข้าใจและมีประโยชน์ต่อผู้ใช้ ฝ่ายการเมือง ข้าราชการและประชาชน ทำให้การใช้เกิดประสิทธิภาพและประสิทธิผล 5.เรากำหนดในร่างรัฐธรรมนูญว่าการแก้ไขรัฐธรรมนูญจะต้องมีการทำประชามติ ดังนั้นจึงควรมีการทำประชามติตั้งแต่แรก เพื่อสอดคล้องกับหลักการดังกล่าว,พล.อ.เลิศรัตน์กล่าวว่า ส่วนเงื่อนไขว่าจะมีการทำประชามติแบบไหน ตรงนี้ไม่เกี่ยวกับเรา เราไม่ควรจะเสนอหรือไปกำหนดอะไร เพราะเรื่องนี้มีข้อเสนอหลากหลาย เป็นเรื่องของผู้ที่มีอำนาจควรจะตัดสินใจ คือ ครม.และ คสช.โดยการทำประชามติต้องแก้รัฐธรรมนูญชั่วคราว 57 มาตรา 46 ที่ สนช.จะใช้เวลาแก้ไขรัฐธรรมนูญไม่เกิน 2 เดือน คาดว่าจะเสร็จได้ภายในเดือน ก.ค. ส่วนการทำประชามติต้องเป็นไปตาม พ.ร.บ.ประกอบรัฐธรรมนูญ ว่าด้วยการออกเสียงประชามติ พ.ศ.2552 ซึ่งกำหนดว่าจะต้องมีผู้ออกมาใช้สิทธิเกินกึ่งหนึ่งของผู้มีสิทธิเลือกตั้ง โดยในปัจจุบันมีผู้มีสิทธิเลือกตั้ง 47 ล้านคน ดังนั้นต้องมีผู้ออกมาใช้สิทธิเกิน 23.5 ล้านคน และต้องมีเสียงเห็นชอบ 11.75 ล้านคนขึ้นไป สำหรับกระแสโหวตคว่ำร่างรัฐธรรมนูญฉบับนี้ตนไม่กังวล เพราะเป็นเพียงร่างแรก ยังมีเวลาปรับแก้ไขอีก 60 วัน ในขั้นตอนนี้ทุกฝ่ายมีโอกาสแสดงความคิดเห็น,เมื่อถามว่าหากประชามติไม่ผ่านจะทำอย่างไร พล.อ.เลิศรัตน์กล่าวว่า เงื่อนไขทั้งหมด คสช.จะเป็นผู้กำหนด กมธ.ยกร่างฯ ได้หารือกันเห็นว่ามีหลายทาง มีข้อดีข้อเสียแตกต่างกันไป เช่น หัวหน้าคสช.ใช้อำนาจรัฏฐาธิปัตย์ไปหยิบรัฐธรรมนูญฉบับที่เคยใช้แล้วมาใช้แทน หรือให้ กมธ.ยกร่างฯ นำไปปรับแก้ไขใหม่ หรือตั้ง กมธ.ยกร่างฯชุดใหม่ขึ้นมา เป็นต้น ที่ผ่านมามีกระแสเรียกร้องให้ทำประชามติ สอดคล้องกับแนวคิดของ กมธ.ยกร่างฯ ก็ต้องเดินหน้าทำประชามติ คงไม่กระทบต่อโรดแม็ปของ คสช. เพราะพรรคการเมืองบางพรรคก็ระบุว่ารอได้ถึง 1 ปี,เมื่อถามว่าในที่ประชุมได้มีการหารือข้อเสนอของนายไพบูลย์ นิติตะวัน สปช.และ กมธ.ยกร่างฯ ที่เสนอแก้รัฐธรรมนูญมาตรา 308 ให้ปฏิรูปประเทศให้เสร็จสิ้นภายใน 2 ปีก่อนแล้วจัดเลือกตั้งหรือไม่ พล.อ.เลิศรัตน์กล่าวว่า นายไพบูลย์ไม่ได้เสนออะไรในที่ประชุม และเรื่องนี้ก็เกินความสามารถที่ กมธ.ยกร่างฯ จะพิจารณา แต่เข้าใจเป็นความเห็นส่วนตัวแต่ละคนสามารถเสนอได้ ซึ่งยังไม่เห็นข้อเสนอของนายไพบูลย์ แต่หากเสนอญัตติเข้ามา กมธ.ยกร่างฯ พร้อมรับมาพิจารณา แต่เชื่อว่าทำได้ยาก ไม่น่าจะผ่านความเห็นชอบจาก กมธ.ยกร่างฯ และ คสช. เพราะจะกระทบโรดแม็ป และยากที่จะนำมาปฏิบัติ จะส่งผลกระทบหลายด้าน อย่างไรก็ตาม ไม่อยากให้มองว่าข้อเสนอดังกล่าวเป็นการสืบทอดอำนาจ คิดว่าเป็นข้อเสนอที่บริสุทธิ์ใจของนายไพบูลย์ที่อยากจะให้ปฏิรูปประเทศ,ต่อมาเวลา 12.30 น.นายบวรศักดิ์ อุวรรณโณ ประธาน กมธ.ยกร่างรัฐธรรมนูญ เปิดเผยว่า ได้ลงนามในหนังสือของคณะ กมธ.ยกร่างฯ ที่มีมติเห็นว่าควรทำประชามติ และส่งให้รัฐบาลเมื่อวันที่ 13 พ.ค.แล้ว โดยตนเป็นคนเซ็นชื่อเอง เพราะเป็นประธาน กมธ.ยกร่างฯ ส่วนรูปแบบการทำประชามติจะเป็นแบบใดนั้น เราไม่ได้เสนอ เพราะเป็นเรื่องของ คสช.และ ครม.จะตัดสินใจเอง,นายไพบูลย์ นิติตะวัน คณะ กมธ.ยกร่างรัฐธรรมนูญและ สปช. กล่าวถึงกรณีที่เสนอให้มีการปฏิรูปประเทศให้เสร็จสิ้นภายใน 2 ปีก่อนแล้วค่อยเลือกตั้งว่า เพื่อให้ทุกฝ่ายโดยเฉพาะฝ่ายการเมืองที่เรียกร้องให้ทำประชามติก่อนหน้านี้ว่าจะรับร่างรัฐธรรมนูญฉบับนี้หรือไม่ควรสนับสนุน โดยให้พ่วงสอบถามความเห็นประชาชนเจ้าของอำนาจไปในคราวเดียวกันด้วยว่าเห็นด้วยหรือไม่เห็นด้วยที่จะให้รัฐบาลอยู่ปฏิรูปประเทศให้สำเร็จก่อนภายใน 2 ปีแล้วค่อยเลือกตั้ง จึงมีการเสนอให้แก้ไขร่างรัฐธรรมนูญ มาตรา 308 โดยเฉพาะใน (1) วรรคท้ายของอนุ 1 ว่า หากก่อนวันประกาศใช้รัฐธรรมนูญนี้ ได้จัดให้มีการออกเสียงประชามติในเรื่องเดียวกันกับที่บัญญัติไว้ ให้การลงประชามติครั้งนั้นเป็นการดำเนินการตามบทบัญญัตินี้แล้ว และให้ดำเนินการไปตามผลของการออกเสียงประชามตินั้น,ข้อเสนอนี้ไม่ใช่การอยู่ต่อเพื่อสืบทอดอำนาจ แต่ปัญหาบ้านเมืองที่หมักหมมมากมายรอการแก้ไขจึงต้องสอบถามประชาชนเจ้าของประเทศ ถ้าเช่นนั้นนักการเมืองที่เคยเป็นรัฐบาลแล้วเลือกตั้งกลับมาเป็นรัฐบาลอีกก็เป็นการสืบทอดอำนาจเช่นกัน แม้จะผ่านการเลือกตั้งโดยตรงจากประชาชน ซึ่งการให้ทำประชามติรับฟังความเห็นของประชาชนทั้งประเทศก็เหมือนกับการเลือกตั้งตามหลักประชาธิปไตยเช่นกัน จึงไม่ใช่การสืบทอดอำนาจ การที่ตนออกมาพูดเรื่องนี้เป็นการนำความเห็นของประชาชนจำนวนมาก ที่ไม่มีเวทีการแสดงออกมาสะท้อนถึงความเห็นที่เป็นห่วงประเทศ นายไพบูลย์กล่าว,นายดิเรก ถึงฝั่ง สมาชิก สปช. ในฐานะรองประธานคณะ กมธ.ปฏิรูปการเมือง สปช. กล่าวถึงกรณี สปช.บางส่วนจะแปรญัตติแก้ไขรัฐธรรมนูญ มาตรา 308 หลังรัฐธรรมนูญมีผลบังคับใช้ให้ จัดทำประชาติ เพื่อให้มีการปฏิรูปประเทศ 2 ปี ก่อนจัดการเลือกตั้งว่า ไม่เห็นด้วยที่จะให้มีการปฏิรูปก่อน 2 ปี แล้วค่อยจัดเลือกตั้ง ดูแล้วมากเกินไป ทำอะไรให้จบเร็วๆไปก็ดี ถ้ายืดเยื้อมากไปจะเป็นที่ครหาได้ ดูแล้วไม่จำเป็นต้องไปเสียเวลาปฏิรูปมากถึง 2 ปี เพื่อไปปฏิรูปด้านต่างๆหรือทำกฎหมายลูกให้เสร็จสมบูรณ์ หากร่างรัฐธรรมนูญออกมาให้ดีที่สุดทีเดียวเป็นที่ยอมรับ ไม่ว่าใครเข้ามาเป็นรัฐบาลก็ต้องมาสานต่อการปฏิรูปอยู่แล้ว แต่ถ้ารัฐธรรมนูญออกมาไม่เป็นที่ยอมรับ แล้วยังมายืดเวลาไปอีก 2 ปีเพื่อปฏิรูป และออกกฎหมายลูก จะยิ่งเกิดปัญหาตามมาไม่จบ เลือกตั้งเสร็จก็ต้องมาขอแก้รัฐธรรมนูญกันอีก จะวุ่นวายกลายเป็นเรื่องใหญ่ การเสนอให้มีการปฏิรูปก่อน 2 ปีแล้วเลือกตั้งทำให้คนคิดได้หลายแง่มุม คงถกเถียงกันมากพอสมควร เพราะใน สปช.มีทั้งคนเห็นด้วยและไม่เห็นด้วย สปช.หลายคนก็อยากอยู่ในตำแหน่งต่อไปนานๆ เพราะแค่บอกว่าถ้ารัฐธรรมนูญไม่ผ่านในชั้น สปช.ต้องตายตกไปตามกัน สปช.หลายคนก็ปอดกันแล้ว,นายพีระศักดิ์ พอจิต รองประธานสภานิติบัญญัติแห่งชาติ (สนช.) กล่าวถึงกรณีสมาชิกสภาปฏิรูปแห่งชาติ (สปช.) บางส่วนจะขอเสนอแปรญัตติแก้ไขรัฐธรรมนูญ มาตรา 308 หลังรัฐธรรมนูญมีผลบังคับใช้ให้จัดทำประชามติ เพื่อให้มีการปฏิรูปประเทศ 2 ปี ก่อนจัดการเลือกตั้งว่า ต้องระมัดระวัง เพราะอาจถูกมองว่า มีเจตนาสืบทอดอำนาจให้ตัวเองอยู่ในตำแหน่งนานขึ้นได้ ไม่ควรยื่นแปรญัตติลักษณะนี้ การพิจารณาให้โรดแม็ปขยายเวลาออกไปเป็นหน้าที่ของ คสช.และ ครม.จะประเมินสถานการณ์ว่าจะอยู่ในตำแหน่งต่อไปหรือไม่ ไม่เกี่ยวข้องกับ สปช.และคณะ กมธ.ยกร่างฯเลย เพราะ สปช.และ กมธ.ยกร่างฯมีหน้าที่แก้ไขรัฐธรรมนูญ วางแนวทางปฏิรูปประเทศ,นายพีระศักดิ์กล่าวว่า ส่วนการประชุม สนช. เพื่อรับฟังความเห็นจากสมาชิก สนช.เรื่องการแก้ไขรัฐธรรมนูญวันที่ 15 พ.ค. เบื้องต้นกำหนดประเด็นที่จะอภิปรายไว้ประมาณ 10 ประเด็น ส่วนใหญ่เป็นเรื่องโครงสร้างทางการเมืองตามที่เป็นข่าว เช่น ที่มานายกฯ ระบบการเลือกตั้ง ส.ส.และ ส.ว. สภาขับเคลื่อนการปฏิรูปประเทศ จะให้ สนช.อภิปรายกันอย่างเต็มที่ ให้เวลาอภิปรายคนละ 7 นาที หากเวลาไม่พออาจขยายเวลาให้ต่อวันที่ 16 พ.ค. ความเห็นของ สนช.ที่จะเสนอให้คณะ กมธ.ยกร่างฯ จะพยายามให้เป็นไปในแนวทางเดียวกันทุกประเด็น เพื่อเป็นความเห็นในนาม สนช. แต่ประเด็นใดที่เห็นต่างกัน ไม่สามารถตกลงกันได้ อาจใช้วิธียกมือโหวตในห้องประชุมหาข้อสรุป คงไม่ถึงขั้นต้องลงมติเสียบบัตรโหวตกันอย่างเป็นทางการ,เมื่อเวลา 15.45 น. ที่รัฐสภา นายอลงกรณ์ พลบุตร เลขานุการคณะกรรมาธิการวิสามัญกิจการสภาปฏิรูปแห่งชาติ (วิป สปช.) แถลงภายหลังการ ประชุมว่า ที่ประชุมหารือร่วมกันระหว่างวิป สปช. ประธานคณะกรรมาธิการวิสามัญปฏิรูป 18 คณะ และประธานคณะกรรมาธิการเกี่ยวกับกระบวนการ 5 คณะ รวม 23 คณะ เพื่อให้ความเห็นว่าจะทำประชามติร่างรัฐธรรมนูญหรือไม่ ที่ประชุมเห็นด้วยกับการจัดทำประชามติร่างรัฐธรรมนูญ ส่วนรูปแบบการจัดทำประชามติจะต้องทำทั้งฉบับ หลัง สปช.ให้ความเห็นชอบ กระบวนการต้องทำอย่างรอบคอบให้ประชาชนเข้าใจเนื้อหารัฐธรรมนูญอย่างแท้จริงก่อนออกเสียงประชามติ และการวางกติกากฎเกณฑ์จะต้องให้ความโปร่งใสประชาชนรับได้ ในวันที่ 19 พ.ค.ที่ ครม. และ คสช.จะหารือเรื่องประชามติ สปช.จะนำความเห็นและท่าทีดังกล่าวแจ้งให้ทราบ เพราะที่ผ่านมา พล.อ.ประยุทธ์ จันทร์โอชา นายกฯ ระบุว่า ต้องการทราบความเห็นของ สปช.เรื่องการจัดทำประชามติ ส่วนกรณีถ้ารัฐธรรมนูญไม่ผ่านประชามติ จะดำเนินการอย่างไร ที่ประชุมยังไม่ได้ลงรายละเอียด แต่จะมีการพิจารณาต่อไปว่าจะนำท่าทีดังกล่าวเข้าที่ประชุม สปช.เพื่อเป็นมติของ สปช.,นายอลงกรณ์กล่าวถึงอนุกรรมาธิการศึกษาการยกร่าง พ.ร.บ.ประกอบรัฐธรรมนูญว่า ต้องรอให้ร่างรัฐธรรมนูญผ่านความเห็นชอบของ สปช. ตามกำหนดคือวันที่ 6 ส.ค.ไปก่อน โดยโครงสร้างภารกิจจะต้องยกร่างกฎหมายประกอบรัฐธรรมนูญหลังรัฐธรรมนูญประกาศใช้ และยกร่างกฎหมายปฏิรูปด้านต่างๆ จะมีสมาชิก สปช.ร่วมอยู่ในคณะอนุกรรมาธิการฯ ด้วย ทั้งนี้ ที่ประชุมยังได้หารือว่ามีความเป็นไปได้หรือไม่ที่จะตัดจำนวนมาตราเกี่ยวกับการปฏิรูปในร่างรัฐธรรมนูญให้น้อยลง แล้วไปจัดทำเป็นกฎหมายว่าด้วยการปฏิรูปแทน,นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีที่นายไพบูลย์ นิติตะวัน กมธ.ยกร่างฯ จะเสนอแก้ไขรัฐธรรมนูญให้ทำประชามติ เพื่อปฏิรูปประเทศ 2 ปี ก่อนจัดเลือกตั้งว่า ยังเชื่อว่า คสช.จะเดินตามโรดแม็ปที่วางไว้ คสช.มีหน้าที่รักษาความสงบ วางรากฐานให้ประเทศเดินหน้าต่อได้ ให้รัฐบาลต่อไปมาสานต่อ แต่ไม่ควรวางแนวทางให้มีการปฏิรูปต่ออีก 2 ปี อาจถูกมองว่าต้องการสืบทอดอำนาจ จะถกเถียงเรื่องรัฐธรรมนูญไม่จบสิ้น อีก 2-3 ปี ก็ไม่หลุดพ้น หากอยากจะหลุดวังวนเดิมๆ ต้องหากติกาที่ทุกฝ่ายยอมรับคือ ประชามติ หากจะเสนอแก้ไข รัฐธรรมนูญ ควรเสนอแก้ไขให้ทำประชามติในร่างรัฐธรรมนูญจะดีกว่า แต่ต้องไม่ใช่กรอบเดิมที่ว่าหากรัฐธรรมนูญไม่ผ่านแล้ว ต้องมาเริ่มต้นนับหนึ่งใหม่ควรวางกรอบกติกาว่าถ้าประชามติไม่ผ่านจะทำอย่างไร เพื่อมิให้ร่างรัฐธรรมนูญสูญเปล่า การทำประชามติเป็นวิธีสร้างความชอบธรรมและการยอมรับจากทุกฝ่ายที่ดีที่สุด,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวถึงกรณี สปช.บางส่วนเสนอแปรญัตติแก้รัฐธรรมนูญ ให้ทำประชามติสอบถามประชาชนให้ปฏิรูปประเทศ 2 ปี ก่อนจัดการเลือกตั้งว่า ทำให้เห็นชัดเจนขึ้นเพราะเปลือยกายล่อนจ้อนต่อสาธารณชนแล้วว่า ใครขนาดไหน หากจะใช้เวลา 2 ปีเพื่อการปฏิรูป พอครบ 2 ปีกฎกติกาที่อ้างว่าทำมาเพื่อปฏิรูปคงล้าสมัย จึงขอเสนอให้อยู่ต่อไปอีก 10 ปี ขอให้แปรญัตติเพิ่มอีกคือ ให้แม่น้ำ 4 สาย เว้นคณะ กมธ.ยกร่างฯ ว่า ถ้ามีใครตายก่อนก็ให้ทายาท หรือลูกเมียมาทำหน้าที่แทน ทั้งนี้กำลังร่างข้อสังเกต สิ่งที่ควรหรือไม่ควรบัญญัติในร่างรัฐธรรมนูญเพื่อพิมพ์ เผยแพร่ให้สาธารณชนทราบว่า อาจเกิดปัญหาอื่นๆตามมาอย่างไร,นายวัชระ เพชรทอง อดีต ส.ส.พรรคประชาธิปัตย์ กล่าวถึงกรณีที่นายไพบูลย์ นิติตะวัน กมธ.ยกร่างฯ และนายวันชัย สอนศิริ สปช. เรียกร้องให้ พล.อ.ประยุทธ์ จันทร์โอชา นายกฯและหัวหน้า คสช. อยู่ในอำนาจบริหารเกิน 2 ปี ปฏิรูปให้เสร็จสิ้นก่อนว่า คนพวกนี้เป็นพวกหวังดีประสงค์ร้าย พล.อ.ประยุทธ์ระวังจะตกหลุมดำแห่งอำนาจ เพราะท่านจะทรยศต่อคำพูดของตัวเอง และไม่เป็นไปตามโรดแม็ปที่ประกาศสัญญาประชาคมไว้ เพราะลูกผู้ชายเขาไม่ผิดคำพูด เนื่องจากจะเป็นเงื่อนไขให้เกิดความไม่สงบขึ้นมาอีก พวกเขียนรัฐธรรมนูญเพื่อสืบทอดอำนาจ พวกนี้ก็เป็นเหมือนพวกขันทีที่กลับชาติมา เกิดทำให้ผู้นำประเทศพังมามากแล้ว เพราะมีความ ต้องการและกระหายในอำนาจเช่นกัน พล.อ.ประยุทธ์เป็นผู้นำอย่าหูเบา พูดคำไหนคำนั้น เมื่อพูดไปแล้วต้องศักดิ์สิทธิ์เป็นกฎหมายที่เด็ดขาดตามมาตรา 44,นายจาตุรนต์ ฉายแสง อดีต รมว.ศึกษาธิการ และแกนนำพรรคเพื่อไทย กล่าวว่า แนวคิดของนายไพบูลย์เป็นแนวคิดเดียวกับกลุ่ม กปปส. ปฏิรูปเพียงกลุ่มคนกลุ่มเล็กๆ โดยประชาชนโต้แย้งอะไรไม่ได้ ทุกอย่างกำหนดในรัฐธรรมนูญชัดเจน เมื่อประกาศใช้ก็แก้ไขไม่ได้ เป็นกระบวนการสร้างความล้าหลังต่อเนื่องยาวนานให้ประเทศ ครอบงำความเป็นไปของบ้านเมือง ไม่สนใจประชาชน ต้องการความเบ็ดเสร็จ การอยู่นานของกลุ่มอำนาจที่มาจากรัฐประหาร ส่งผลให้รัฐบาล รัฐสภาอ่อนแอ กระทบการค้าการลงทุน เกิดความขัดแย้งกลายเป็นวิกฤติที่ไม่มีทางออก เกิดการรัฐประหารเรียกร้องผู้นำกองทัพในอนาคตเข้ามายึดอำนาจอีก,ด้านนายณัฐวุฒิ ใสยเกื้อ แกนนำ นปช. กล่าวว่า พล.อ.ประยุทธ์ จันทร์โอชา นายกฯและหัวหน้าคสช.ย้ำทุกวันว่า จะเดินตามโรดแม็ป ไม่สืบทอดอำนาจ แต่คนที่ถูกเลือกมาใช้งาน กลับเสนอทำประชามติเพื่ออยู่ปฏิรูปอีก 2 ปี หากยังมีความละอายอยู่คงเสนอแบบนี้ไม่ได้ เพราะจะเล่นง่ายกิน 3 ต่อคือ 1.ให้รัฐธรรมนูญผ่านโดยไม่ทำประชามติ 2.เปิดช่องให้ คสช.ต่อท่ออำนาจ 3.ผู้เสนอมั่นใจได้ว่า จะมีที่นั่งในสภาขับเคลื่อนการปฏิรูปประเทศ และมีลุ้นรับตำแหน่งจากการรัฐประหารครั้งต่อไป เพราะรัฐธรรมนูญวางระเบิดเวลาไว้ ตามปกติ พล.อ.ประยุทธ์จะไวต่อการแสดงความเห็นของคนคิดต่าง จะสวนหมัดด้วยตัวเอง ถ้าเรื่องนี้ พล.อ.ประยุทธ์เฉย อาจถูกมองว่าส่งม้าใช้มาโยนหินถามทาง เวลาที่ท่านพูดว่าไม่สืบทอดอำนาจก็ดูหล่อ แต่แม่น้ำ 5 สายมาแบบนี้ เหมือนมีกระขึ้นบนหน้า ไม่ใช่กระธรรมดา แต่เป็นกระดี๊กระด๊าอยากมีอำนาจ น่าใช้เลเซอร์ลบกระประเภทนี้ออกบ้าง นายณัฐวุฒิ กล่าว,นายวรชัย เหมะ แกนนำ นปช. กล่าวว่า น่าจะเป็นการโยนหินถามทาง เรื่องการสืบทอดอำนาจ อยากให้ลองถามประชาชนดูว่า ต้องการแบบนั้นหรือไม่ คิดว่าประชาชนไม่เอาด้วยแน่ ถ้ามีการเลื่อนเลือกตั้งออกไป จะเป็นการผิดคำพูดของ พล.อ.ประยุทธ์ จันทร์โอชา นายกฯ ที่บอกจะเดินตามโรดแม็ป,นายอำนวย คลังผา อดีต ส.ส.ลพบุรี พรรคเพื่อไทย กล่าวว่า ไม่เห็นด้วยกับข้อเสนอทำประชามติให้ปฏิรูปประเทศ 2 ปี ก่อนเลือกตั้ง ทุกอย่างควรเดินไปตามโรดแม็ปตามที่ พล.อ.ประยุทธ์ย้ำอยู่เสมอ หากเลื่อนเลือกตั้งออกไปยาวนาน จะเกิดความขัดแย้งมากขึ้น เพราะรัฐธรรมนูญที่ร่างไม่เป็นประชาธิปไตย เป็นที่แน่ชัดว่าต้องการสืบทอดอำนาจเช่น สภาขับเคลื่อนการปฏิรูปประเทศก็นำ สปช. สนช. มาทำงาน ขอเสนอให้ใช้รัฐธรรมนูญปี 50 จัดเลือกตั้งไปก่อน แล้วให้รัฐบาลจากการเลือกตั้งเป็นผู้แก้รัฐธรรมนูญ พอแก้เสร็จแล้วอีก 2-3 ปี ก็ยุบสภาเลือกตั้งตามรัฐธรรมนูญใหม่,ที่ทำเนียบรัฐบาล นายวิษณุ เครืองาม รองนายกรัฐมนตรี กล่าวถึงการรวบรวมความเห็นหน่วยงานต่างๆในการแก้ไขร่างรัฐธรรมนูญว่า ความเห็นจากกระทรวงต่างๆส่งมาเกือบครบแล้ว ยังมีหน่วยงานอื่นเช่น องค์กรอิสระ ประชาชน พระ นักวิชาการ ส่งความเห็นมาด้วยรู้สึกเป็นห่วง เพราะกมธ.ยกร่างฯ มีเวลา 60 วัน แก้ไขรัฐธรรมนูญ หากขอแปรญัตติมากอาจแก้ไขไม่แล้วเสร็จในกำหนด ต้องถามว่ามีส่วนใดที่รัฐบาลช่วยเหลือได้ เช่น การแก้ไขรัฐธรรมนูญเพื่อขยายเวลาแปรญัตติของ กมธ.ยกร่างฯ แต่จะไม่ขยายเวลามาก จะทำให้ทุกอย่างยืดเวลาออกไป,นายวิษณุกล่าวว่า ส่วนการให้ความเห็นในร่างรัฐธรรมนูญนั้น จะให้ความเห็น อาทิ การตัดสมัชชาชุดต่างๆ และคณะกรรมการขับเคลื่อนชุดต่างๆออกไป เพราะก่อให้เกิดปัญหา ทั้งนี้ได้จัดเป็นหมวดหมู่ก่อนส่งไปยัง กมธ.ยกร่างฯ ประกอบด้วย 1.ควรเขียนรัฐธรรมนูญให้ชัดเจน เพราะอาจเกิดการตีความ อ่านแล้วไม่เข้าใจ 2.ควรตัดเนื้อหาบางส่วนไปใส่ในกฎหมายลูก เพราะการเขียนในรัฐธรรมนูญจะแก้ไขลำบาก 3.บางหลักการในร่างรัฐธรรมนูญไม่ควรมีอยู่เช่น การมีสภาฯหรือสมัชชาต่างๆ เพราะเป็นอุปสรรคการทำงานรัฐบาล และเปลืองงบประมาณ 4.ต้องเปลี่ยนใหม่ในบางประเด็น เชื่อว่า กมธ.ยกร่างฯจะเห็นด้วยในบางประเด็น ส่วนที่ สนช.จะเปิดอภิปรายร่างรัฐธรรมนูญ โดยให้ความเห็นเรื่องการทำประชามติด้วยนั้น คงไม่ใช่การกดดันรัฐบาล เพราะรัฐบาลไม่สามารถออกตัวได้ว่า อยากทำประชามติ อาจถูกมองเรื่องการอยู่ต่อ แต่ยืนยันว่า หากไม่แก้รัฐธรรมนูญชั่วคราวจะไม่สามารถทำประชามติได้ เพราะรัฐธรรมนูญชั่วคราวล็อกเวลาขั้นตอนต่างๆไว้ เช่น ต้องทูลเกล้าฯรัฐธรรมนูญใหม่ ภายในวันที่ 4 ก.ย.58 หากแก้ไขมาตรา 44 ให้ทำประชามติก็จะเปลี่ยนเงื่อนเวลาในรัฐธรรมนูญ ซึ่งการแก้ไขใช้เวลาเพียง 15 วัน แก้ไข 3 มาตรา ทั้งหมดต้องเขียนม้วนเดียวจบในรัฐธรรมนูญที่จะแก้ไข,นายวิษณุยังกล่าวถึงกรณีนายไพบูลย์ นิติตะวัน กมธ.ยกร่างฯเสนอให้แก้ไขรัฐธรรมนูญเพื่อทำประชามติสอบถามประชาชนให้ปฏิรูป 2 ปี ก่อนเลือกตั้งว่า ไม่ใช่ความคิดของรัฐบาล ยังอ่านไม่รู้เรื่องด้วยซ้ำว่าเขาพูดอะไร ยังฟังไม่ได้ศัพท์ เขาต้องการให้มาเขียนในรัฐธรรมนูญฉบับใหม่ แต่วันนี้ยังไม่ไปถึงขั้นนั้น ข้อสำคัญคือ กมธ.ยกร่างฯอาจไม่เอาด้วยก็ได้ เมื่อถามว่า จะถูกมองว่าสืบทอดเวลาหรือไม่ นายวิษณุกล่าวว่า ขอไม่ตอบต้องไปถามคนที่เสนอ รัฐบาลไม่ได้เป็นคนเสนอ และจะไม่มีวันเสนอ เป็นความคิดบางคน สปช.มี 250 คน ก็บรรเจิดไปเรื่อย เมื่อถามว่า เป็นการโยนหินถามทางหรือไม่ นายวิษณุตอบว่า ไม่รู้ ไม่ใช่โยนหินแล้วดินถล่มนะ แลนด์สไลด์,เมื่อเวลา 16.00 น. ที่ศูนย์แสดงสินค้าและการประชุมอิมแพ็ค เมืองทองธานี พล.อ.ประยุทธ์ จันทร์โอชา นายกฯและหัวหน้า คสช.กล่าวปาฐกถาพิเศษ เกษตรกรก้าวหน้า พัฒนาการเกษตรไทย ในการเปิดงาน เตรียมความพร้อมเกษตรไทย เริ่มต้นใหม่ฤดูกาลผลิต เนื่องในวันเกษตรกรไทยว่า ที่ผ่านมาไม่เคยเห็นชาวนารวย เว้นแต่ไม่สุจริต แต่ไม่อยากให้ชาวนาไม่ภาคภูมิใจในอาชีพ ทั้งนี้ จะให้ชาวนารวยเหมือนเศรษฐีคงไม่ได้ แต่จะมีความสุขภายใต้เศรษฐกิจพอเพียงตามแนวคิดของพระบาท สมเด็จพระเจ้าอยู่หัว พอพูดคำนี้มาทุกคนไปโทษพระเจ้าอยู่หัว ว่า สอนให้คนเป็นคนจน เหมือนไอ้หมา บางคนที่พูด แต่พระองค์สอนให้ทุกคนรู้จักใช้เงินอย่างพอเพียง วันนี้ต้องร่วมมือกันไปสู่อนาคตที่ดี อย่าไปฟังการบิดเบือน รัฐบาลทำทุกอย่างไม่ให้เงินรั่วไหล ถ้ามีการรั่วไหลให้ส่งหลักฐานมา จะเอาติดคุกทันที ยืนยันว่าสิ่งที่ทำไม่ใช่ประชานิยม ไม่โยนเงินลงไปแล้วหาย,พล.อ.ประยุทธ์กล่าวว่า ทุกวันนี้ต่างประเทศไม่ค่อยถามตนถึงเรื่องประชาธิปไตยแล้ว ได้บอกไปว่าทุกอย่างเป็นไปตามรัฐธรรมนูญชั่วคราว ส่วนการทำประชามติ ถ้าจะทำต้องไปแก้ไขรัฐธรรมนูญ พวกแม่น้ำ 3-4 สายเสนอมาที่รัฐบาล และรัฐบาลจะเสนอต่อ สนช. เพื่อแก้รัฐธรรมนูญ แต่คงไม่แก้แบบเดิมที่ทำให้ถูกฟ้องร้องเหมือนที่ผ่านมา ทั้งนี้การแก้ไขร่างรัฐธรรมนูญอยู่ที่ กมธ.ยกร่างฯ คสช.ไม่ได้สั่งการ และไม่สามารถสั่งล้มรัฐธรรมนูญฉบับใหม่ได้ แต่หากไม่ผ่านก็ต้องร่างใหม่ นักข่าวถามทุกวันจนรู้สึกรำคาญ และจะไม่ตอบอีกแล้ว ส่วนการเลือกตั้ง หากได้นักการเมืองที่จริยธรรม ทุกอย่างก็จบ แต่วันนี้มีไหม บางคนบอกว่าไม่ชอบนักการเมือง ไม่อยากเลือกตั้ง แต่ตนคิดว่าทุกคนต้องออกมาเลือกตั้งให้หมด อย่าให้นักการเมืองชี้นำเราได้ อย่าไปรับเงินเพราะจะยากดีมีจนอย่างไรศักดิ์ศรีของเรามีอยู่,ที่มณฑลพิธีท้องสนามหลวง นายปานเทพ กล้าณรงค์ราญ ประธานคณะกรรมการป้องกันและปราบปรามการทุจริตแห่งชาติ (ป.ป.ช.) กล่าวถึงการประชุม 5 องค์กรอิสระ เมื่อวันที่ 12 พ.ค. เพื่อส่งข้อเสนอแนะร่างรัฐธรรมนูญมายังรัฐบาลว่า ที่ประชุมจะสรุปประเด็นเสนอความเห็นไปยังรัฐบาลในวันที่ 14 พ.ค. โดยองค์กรอิสระสรุปได้ประเด็นเดียวคือการตั้งกรรมการสรรหาองค์กรอิสระ เห็นควรใช้กรรมการสรรหาแบบเดิม ตามรัฐธรรมนูญปี 2550 หากมีกรรมการสรรหาจำนวนมาก อาจเกิดปัญหาขึ้นได้ ขณะเดียวกัน ข้อเสนอแนะต่อร่างรัฐธรรมนูญฉบับใหม่ ในส่วนของ ป.ป.ช.ยังคงขอให้เป็นองค์กรอิสระ และเป็นหน่วยงานหลักในการดำเนินคดีทุจริต หากรัฐธรรมนูญฉบับใหม่ตั้งหน่วยงานการตรวจสอบการทุจริต จะเป็นการทับซ้อนงาน ป.ป.ช.หรือไม่ ต้องรอรัฐธรรมนูญใหม่,อีกเรื่อง กรณีที่มีการเปิดเผยว่ามีสมาชิก สปช.หลายคนรวมทั้งนายบวรศักดิ์ อุวรรณโณ ประธาน กมธ.ยกร่างรัฐธรรมนูญไปร่วมสมัครเป็นคณะกรรมการปฏิรูปกฎหมาย (คปก.) ที่จะหมดวาระลงในวันที่ 20 พ.ค.2558 และถูกมองว่าจะเป็นการสืบทอดอำนาจของ สปช.อีกช่องทางหนึ่ง เมื่อเวลา 12.30 น. ที่รัฐสภา นายบวรศักดิ์ อุวรรณโณ ประธานกรรมาธิการ (กมธ.) ยกร่างรัฐธรรมนูญ ให้สัมภาษณ์กรณียื่นใบสมัครเป็นคณะกรรมการ คปก.แทนชุดเดิมที่จะหมดวาระลงว่าได้ถอนใบสมัครแล้ว เพื่อไม่ให้รัฐธรรมนูญถูกวิจารณ์ เพื่อไม่ให้นักการเมืองมาด่า ตนอาจจะตัดมาตรา 282 (3) ที่ให้อำนาจหน้าที่คณะกรรมการปฏิรูปกฎหมาย มีอำนาจเสนอให้สภาขับเคลื่อนการปฏิรูปประเทศพิจารณายกเลิกหรือปรับปรุงกฎหมายแล้วแต่กรณีทิ้งไปด้วย ส่วนสปช.คนอื่นจะลงสมัครหรือไม่ เห็นว่าเป็นสิทธิ,ผู้สื่อข่าวรายงานว่า ระหว่างการให้สัมภาษณ์นายบวรศักดิ์ตอบคำถามเน้นเสียงดังมากกว่าปกติ โดยเฉพาะประเด็นที่อาจจะตัดมาตรา 282 (3) ทิ้ง,นายบรรเจิด สิงคะเนติ กมธ.ยกร่างฯ กล่าวถึงกรณีที่ กมธ.ยกร่างฯลงสมัครเป็น คปก.และมีส่วนเกี่ยวข้องในการยกร่างมาตรา 282 (3) ว่า ถือว่าไม่เป็นเรื่องผลประโยชน์ทับซ้อน เพราะรัฐธรรมนูญไปเขียนลดอำนาจ คปก.ลง ให้อำนาจพิจารณายกเลิก หรือปรับปรุงกฎหมายหรือกฎแล้วแต่กรณีที่จำกัดสิทธิหรือเสรีภาพของประชาชนเท่านั้น ทั้งที่อำนาจเดิมสามารถเสนอได้ทุกเรื่อง,ด้าน น.ส.สุภัทรา นาคะผิว โฆษก กมธ.ยกร่างฯในฐานะผู้สมัครคณะกรรมการ คปก. ไม่เต็มเวลา ยืนยันว่าจะสมัครเป็น คปก. เพราะคุณสมบัติไม่ได้ต้องห้าม ส่วนจะได้เป็นหรือไม่ยังไม่ทราบ มั่นใจว่าไม่ได้ทำอะไรขัดรัฐธรรมนูญ ซึ่งรัฐธรรมนูญฉบับนี้ก็ยังไม่เสร็จเลย รวมทั้งมาตรา 282 (3) ก็ไม่ได้ให้อำนาจอะไรเพิ่มเติมแก่ คปก.เลย ไม่เชื่อลองไปเปิดร่างรัฐธรรมนูญดู,นายวิษณุ เครืองาม รองนายกรัฐมนตรี กล่าวว่า รัฐธรรมนูญชั่วคราวปี 57 และร่างรัฐธรรมนูญที่กำลังร่างกันอยู่ ไม่ได้กำหนดว่า คปก.ไม่ใช่ตำแหน่งทางการเมือง ไม่มีอะไรห้าม ไม่ได้ใจร้ายถึงขนาดห้ามว่า คนที่ทำรัฐธรรมนูญจะทำอะไรไม่ได้ตลอดชีวิต เขาห้ามไว้แค่ 2 ปี ห้ามเฉพาะการดำรงตำแหน่งทางการเมือง ไม่ใช่เอา 36 กมธ.ยกร่างฯชุดนี้มาขึ้นเขียงรัฐธรรมนูญ จะผ่านหรือไม่ยังไม่รู้ แล้วยังบอกไม่ให้เป็นอะไรอีก ส่วนการตั้งข้อสังเกตว่านายบวรศักดิ์ เป็นประธาน กมธ.ยกร่างฯ อาจมีส่วนได้ส่วนเสียในการพิจารณากฎหมายนั้น ไม่ใช่ การสรรหา คปก.เป็นไปตาม พ.ร.บ.คณะกรรมการปฏิรูปกฎหมาย พ.ศ.2553 ที่มีมาหลายปีแล้ว จะได้เป็นหรือไม่ ยังไม่รู้เลย,นายไชยวัฒน์ ไตรยสุนันท์ อดีต ส.ส.พรรคประชาธิปัตย์ กล่าวว่า ไม่แปลกใจที่มีชื่อนายบวรศักดิ์ ยื่นใบสมัครเป็น คปก. เพราะพูดมาแต่ต้นแล้วว่านายบวรศักดิ์มีเจตนาหาตำแหน่งรองรับ เพื่อสืบทอดอำนาจ เข้าตำรา อยากมีตำแหน่ง แต่ไม่กล้าลงสมัครเลือกตั้ง ทั้งนี้ตำแหน่ง คปก.มีอำนาจครอบจักรวาล ตามร่างรัฐธรรมนูญ ในมาตรา 281-296 รวม 16 มาตรา ให้มีอำนาจปฏิรูปกฎหมาย การเงิน การคลัง การบริหารราชการแผ่นดิน การบริหารท้องถิ่น การศึกษาและทรัพยากรธรรมชาติ ทั้งที่เป็นเรื่องของฝ่ายนิติบัญญัติ โดยรัฐสภาที่มาจากการเลือกตั้ง จึงมองเป็นอื่นไม่ได้ นอกจากเจตนาสืบทอดอำนาจ ขอแนะนำให้ลาออก แม้จะไม่ทำให้ภาพพจน์ดีขึ้น และควรลาออกจากประธาน กมธ.ยกร่างฯด้วยเพื่อประโยชน์ของส่วนรวม เพราะร่างออกมาแล้วยิ่งสร้างความแตกแยก,นายจาตุรนต์ ฉายแสง อดีต รมว.ศึกษาธิการ และแกนนำพรรคเพื่อไทย กล่าวว่า การลงสมัครเป็น คปก.ของนายบวรศักดิ์ เป็นปัญหาที่ใหญ่กว่าการมีหรือไม่มีจริยธรรม คือการวางแผนเตรียมการสืบทอดอำนาจในวันข้างหน้า เพื่อกำหนดทิศทาง แนวนโยบายการบริหารประเทศ ควบคุมการทำงานรัฐบาล และรัฐสภา ที่ต่อเนื่องยาวนาน เพราะ พ.ร.บ.คณะกรรมการปฏิรูปกฎหมาย พ.ศ.2553 ตามมาตรา 39 (2) คปก.มีอำนาจปรับปรุงแก้ไขกฎหมายให้เป็นตามรัฐธรรมนูญ และตัวร่างรัฐธรรมนูญก็เพิ่มอำนาจให้ คปก.ส่งเรื่องการปฏิรูปกฎหมายไปยังสภาขับเคลื่อนการปฏิรูปประเทศได้ และสามารถเสนอแก้กฎหมายไปยังวุฒิสภาให้ออกกฎหมายเกี่ยวกับการปฏิรูปด้านต่างๆ โดยสภาผู้แทนราษฎรไม่สามารถไปทำอะไรได้ ปฏิรูปเพียงแค่คนกลุ่มเล็กจากการรัฐประหาร ที่ไม่เป็นกระบวนการประชาธิปไตย กลับหัวกลับหางในสิ่งที่ควรจะเป็น,นายวัฒนา เมืองสุข อดีต รมว.พาณิชย์ และแกนนำพรรคเพื่อไทย กล่าวว่า วันนี้ค้นพบคำตอบโดยอาศัยทฤษฎีการสืบสวนสอบสวนที่กล่าวว่า อาชญากรย่อมทิ้งร่องรอยไว้เสมอ โดยเฉพาะการผุดองค์กรสภาขับเคลื่อนการปฏิรูปประเทศ ถือเป็นองค์กรเป็นมหันตภัยที่สุดในร่างรัฐธรรมนูญ เพราะใช้เล่ห์เพทุบายตั้งขึ้นมาโดยอาศัยการปฏิรูปประเทศบังหน้า ประเคนเพิ่มอำนาจให้ออกกฎหมายผ่านวุฒิสภาจากการสรรหา มีมือดีแอบยัดไส้สถาปนาเพิ่มอำนาจให้ คปก.เกินกว่าอำนาจเดิม ให้มีเสนอให้สภาขับเคลื่อน ปฏิรูปประเทศยกเลิก หรือปรับปรุงกฎหมายแล้วแต่กรณี เปิดให้ คปก.ใช้อำนาจตามอำเภอใจ เหมือนเป็นอินจันแฝดสยาม ร่วมกับสภาขับเคลื่อนการปฏิรูปประเทศ โดยไม่ต้องมีความรับผิดชอบ กดหัวประชาชนไม่ต้องเห็นเดือนเห็นตะวันต่อไปอีก 5 ปี คปก.ครบวาระ 4 ปีต้องสรรหาใหม่วันที่ 25 พ.ค. เปิดรับสมัครกรรมการชุดใหม่ในวันที่ 10 มี.ค.-20 เม.ย.มีผู้สมัคร 85 คน ซึ่งมีชื่อนายบวรศักดิ์ นางกาญจนารัตน์ ลีวิโรจน์ กมธ.ยกร่างฯ สมัยเรียนกฎหมายอาจารย์ทุกคนสอนเรื่องจริยธรรมของนักกฎหมายว่า ต้องไม่มีผลประโยชน์ทับซ้อน เพิ่งเข้าใจคำตอบที่นายบวรศักดิ์ให้ใช้รัฐธรรมนูญไปก่อน 5 ปีค่อยแก้ไข แม้นายบวรศักดิ์ลาออกจากผู้สมัคร คปก.แล้ว แต่ความผิดสำเร็จไปแล้ว สะท้อนว่าเขียนรัฐธรรมนูญเพื่อกลุ่มคนเขียนเอง,วันเดียวกัน นายสุรพงษ์ โตวิจักษณ์ชัยกุล อดีตรองนายกฯและ รมว.การต่างประเทศ กล่าวถึงกรณี คสช.จับตา พ.ต.ท.ทักษิณ ชินวัตร อดีตนายกฯที่ไปปาฐกถาที่ประเทศเกาหลีใต้ว่า อยากให้ทุกฝ่ายเข้าใจว่า พ.ต.ท.ทักษิณเป็นนายกฯตามครรลองระบอบประชาธิปไตย ทั่วโลกยอมรับและให้เกียรติ จึงให้ไปถ่ายทอดประสบการณ์วิธีการบริหาร วิสัยทัศน์ด้านธุรกิจและการเมือง พ.ต.ท.ทักษิณหาเพื่อนที่เป็นมิตรเพื่อขยายตลาดการค้ากับต่างชาติ ยืนยันว่า พ.ต.ท.ทักษิณไม่ไปพูดจาทำให้ประเทศเสียหายแน่นอน เพราะ พ.ต.ท.ทักษิณรักประเทศไทยยิ่งกว่าหลายคนด้วยซ้ำไป เป็นคนที่รู้จักการให้อภัย ไม่มีจิตใจผูกพยาบาท แม้ครอบครัว ญาติพี่น้องจะถูกกระทำซ้ำแล้วซ้ำอีก ที่สำคัญ พ.ต.ท.ทักษิณพร้อมหันหน้ามาพูดคุยได้เสมอ ไม่ถือโทษโกรธเคือง,พล.ท.พิรัช สวามิวัศดุ์ นายทหารฝ่ายเสนาธิการประจำตัว พล.อ.ชวลิต ยงใจยุทธ อดีตนายกรัฐมนตรี กล่าวถึงกรณี พล.อ.ประวิตร วงษ์สุวรรณ รองนายกฯ ไม่อยากให้สื่อมวลชนไปทำข่าววันเกิดครบ 85 ปี ของ พล.อ.ชวลิตในวันที่ 15 พ.ค. เพราะเกรงจะเป็นเรื่องใหญ่ทางการเมืองว่า สงสัยเป็นอาการตกใจของคน คนที่ไม่เคยรบ ไม่เคยรู้เรื่องการเมือง แล้วจู่ๆบุญหล่นทับเท้าบวมจะไปรู้เรื่องอะไร เป็นเรื่องลำบากที่จะไปห้ามใครต่อใคร เพราะประเทศนี้มีแต่คนโง่เท่านั้นที่ไม่เข้าใจปัญหาบ้านเมือง ทั้งนี้ พล.อ.ชวลิตไม่ได้ติดใจ พล.อ.ประวิตรและยังหัวเราะอีก ถ้าใครถูกท่านด่าก็รีบไปบวชได้เลย ถึงคราวซวยมาเยือน ต้องรีบล้างซวย อย่างไรก็ตาม พล.อ.ชวลิตยืนยันจะจัดงานวันเกิดแบบเรียบง่าย ถือว่ายังมีบารมี คนนับถือก็มาอวยพร ไม่ใช่การชุมนุมทางการเมือง มีเจตนาบริสุทธิ์ พล.อ.ชวลิตยังฝากบอกว่า จะให้สัมภาษณ์ตามปกติ ไม่ได้แถลงข่าวอย่างที่เข้าใจกัน ดังนั้น ไม่ต้องระแวงเกินเหตุ ขอให้สบายใจได้,เมื่อเวลา 10.00 น. ที่มณฑลพิธีท้องสนามหลวง นายปานเทพ กล้าณรงค์ราญ ประธานคณะกรรมการป้องกันและปราบปรามการทุจริตแห่งชาติ (ป.ป.ช.) กล่าวถึงความคืบหน้าการไต่สวนข้อเท็จจริงปัญหาความไม่โปร่งใสกรณีสำนักงานส่งเสริมสวัสดิการและสวัสดิภาพครู และบุคลากรทางการศึกษา (สกสค.) ว่าเรื่องนี้จะเข้าสู่การพิจารณาของที่ประชุมใหญ่คณะกรรมการ ป.ป.ช.เพื่อตั้งคณะอนุกรรมการไต่สวนหรือไม่ในวันที่ 14 พ.ค. ซึ่งได้สอบพยานที่เกี่ยวข้องไปบ้างแล้ว คาดว่านายปรีชา เลิศกมลมาศ และนายวิชา มหาคุณ กรรมการ ป.ป.ช. จะเป็นผู้รับผิดชอบสำนวน ส่วนกรณีการถอดถอน 250 อดีต ส.ส.ที่ลงชื่อแก้ไขรัฐธรรมนูญ และที่มา ส.ว.ซึ่ง ป.ป.ช.ชี้มูลความผิดแล้วนั้น สำนักงาน ป.ป.ช.จะส่งสำนวนไปยังสมาชิกสภานิติบัญญัติแห่งชาติ (สนช.) เพื่อพิจารณาดำเนินการถอดถอนในวันที่ 15 พ.ค.เจ้าหน้าที่ระบุว่าพร้อมส่งได้แล้ว,นายวัชระ เพชรทอง อดีต ส.ส. พรรคประชาธิปัตย์ กล่าวว่า การที่ พ.ต.ท.ทักษิณ ชินวัตร อดีตนายกฯ จะเดินทางไปปาฐกถาที่เกาหลีใต้ และนายจารุพงศ์ เรืองสุวรรณ อดีต รมว.มหาดไทย จะไปปาฐกถาที่เมืองชิคาโก สหรัฐอเมริกา ว่า ทั้งสองกรณีชัดเจนว่า พ.ต.ท.ทักษิณยังไม่หยุดเคลื่อนไหว จึงขอเรียกร้องให้ พล.อ.ประยุทธ์ จันทร์โอชา นายกฯและหัวหน้า คสช.กล้าใช้อำนาจมาตรา 44 ของรัฐธรรมนูญชั่วคราวปี 2557 สั่งยกเลิกพาสปอร์ตแดงที่นายสุรพงษ์ โตวิจักษณ์ชัยกุล อดีต รมว.ต่างประเทศเคยอนุมัติให้ พร้อมทั้งขอให้ถอดยศ พ.ต.ท.ทักษิณ และให้ตั้งคณะกรรมการสอบการปล่อยกู้ของธนาคารกรุงไทยที่ปล่อยกู้ให้กลุ่มกฤษดานคร 9,000 ล้านบาท แต่กลับมีเงินเข้าไปในบัญชีนายพานทองแท้ ชินวัตร 26 ล้านบาท ว่าเป็นการทุจริตรับสินบนหรือไม่อย่างไร สังคมยังรอคำตอบนี้,นายวัชระกล่าวต่อว่า นอกจากนี้ ขอเรียกร้องให้ พล.อ.ไพบูลย์ คุ้มฉายา รมว.ยุติธรรม รื้อคดีพิเศษและขอให้ตั้งกรรมการสอบวินัยร้ายแรงนายธาริต เพ็งดิษฐ์ อดีตอธิบดีกรมสอบสวนคดีพิเศษ (ดีเอสไอ) ปฏิบัติหน้าที่มิชอบ ฐานสั่งไม่ฟ้องคดีพิเศษรวม 4 คดี คือ 1.คดีพิเศษที่ 51/2553 กรณีไม่ดำเนินคดีพ.ต.ท.ศุภชัย ผุยแก้วคำ ฐานเป็นผู้จ้างวานให้ยิงวัดพระแก้ว 5 แสนบาท 2.คดีพิเศษที่ 242-243/2553 กรณีนายอริสมันต์ พงศ์เรืองรอง อดีต ส.ส.พรรคเพื่อไทยและแกนนำ นปช. ปราศรัยปลุกระดมคนเสื้อแดง ให้หาขวดมาเติมน้ำมันเชื้อเพลิง 1 ล้านลิตร เผากรุงเทพฯเป็นทะเลเพลิง 3.คดีพิเศษที่ 357/2553 คดีที่นายประสิทธ์ ไชยศรีษะ อดีต ส.ส.พรรคเพื่อไทยและแกนนำ นปช.มียุทธภัณฑ์ทหารไว้ในครอบครอง ถูกดองสำนวนคดีจนถึงปัจจุบัน และ 4.คดีพิเศษที่ 8/2554 นายจตุพร พรหมพันธุ์ แกนนำ นปช. อ้าง เอกสารราชการว่าทหารฆ่าประชาชนในวัดปทุมวนาราม 6 ศพ เมื่อนายธาริตได้อยู่ต่อในตำแหน่งเดิมก็สั่งไม่ฟ้อง เวลา 11.00 น. วันที่ 14 พ.ค. จะยื่นหลักฐานพร้อมข้อเท็จจริงให้ พล.อ.ไพบูลย์ให้รื้อทั้ง 4 คดี,เมื่อเวลา 10.00 น. ที่มณฑลพิธีท้องสนามหลวง ม.ร.ว.ปรีดิยาธร เทวกุล รองนายกรัฐมนตรี ฝ่ายเศรษฐกิจ กล่าวถึงกรณีที่มีกระแสข่าวว่า เป็นผู้อยู่เบื้องหลังการเสนอโยกย้ายนายอารีพงศ์ ภู่ชะอุ่ม ปลัดกระทรวงพลังงาน ไปเป็นเลขาธิการคณะกรรมการพัฒนาระบบราชการ (ก.พ.ร.) ว่า สำนักงาน ก.พ.ร.เสนอผ่านมายังที่ตน จึงได้พิจารณาเซ็นไป ก.พ.ร.อยากได้ตัวรวมถึงดูตามความถนัดด้วย ไม่มีอะไร เมื่อถามว่า ทำไมกระแสข่าวถึงมีออกมาแบบนี้ ม.ร.ว.ปรีดิยาธร ตอบว่า เห็นว่ามีคนปล่อย แต่ไม่ใช่ตนแน่ ซึ่งตนก็ไม่ได้ติดใจอะไรยังทำหน้าที่ตามปกติ นายอารีพงศ์ก็เหมาะทั้ง 2 ด้าน เพราะเคยอยู่ที่ ก.พ.ร.มาก่อน และ ก.พ.ร.ต้องการตัว กระทรวงพลังงานไม่ว่าอะไรตนก็เซ็นผ่านไปเท่านั้นเอง และยืนยันคณะรัฐมนตรี (ครม.) เศรษฐกิจจะไม่มีการปรับเปลี่ยน ยังเหมือนเดิม ฝากบอกสื่อที่ลงด้วยนะ กับตนแรงเสมอ แต่กับทหารไม่เห็นกล้าเลย,ค่ำวันเดียวกัน ที่สถานีรถไฟฟ้าใต้ดินลุมพินี เจ้าหน้าที่ทหาร ตำรวจ สนธิกำลังจับตาความเคลื่อนไหวกลุ่มมวลชนเสื้อแดง หลังมีกระแสข่าวว่าจะมีมวลชนรวมตัวกันจัดงานรำลึกวันครบรอบ 5 ปี เหตุลอบสังหาร พล.ต.ขัตติยะ สวัสดิผล แต่ปรากฏว่าตลอดทั้งวัน มีเพียงผู้ที่ศรัทธา พล.ต.ขัตติยะเพียงไม่กี่คนเดินทางนำดอกไม้สีแดงมาวางบริเวณจุดที่ พล.ต.ขัตติยะถูกยิง ซึ่งเจ้าหน้าที่ก็ไม่ห้าม เพียงขอให้เก็บดอกไม้กลับไปด้วย กระทั่งเวลา 19.40 น. ครอบครัว สวัสดิผล นำโดย น.ส.ขัตติยา สวัสดิผล บุตรสาว พล.ต.ขัตติยะนำดอกไม้มาวางเพื่อรำลึกการจากไปของบิดา ก่อนจุดเทียนสีแดงแสดงความไว้อาลัย โดย น.ส.ขัตติยากล่าวว่า มาไว้อาลัยให้บิดาเป็นการส่วนตัว ไม่มีการนัดหมายมวลชนมาร่วมตามที่มีข่าว เพราะอาจขัดประกาศ คสช.จึงมาแบบส่วนตัว
กมธ.ยกร่างฯลงมติเอกฉันท์ชง ครม.-คสช. ทำประชามติ รธน.ใน 90 วัน หลัง สปช.เห็นชอบ ระบุเป็นสัญญาประชาคม-เขียนผูกมัดในร่างแรก ต้องให้ประชาชนเห็นชอบ 
มติเอกฉันท์,ทำประชามติ,ร่าง รธน.,ร่างรัฐธรรมนูญ,สภาปฏิรูปแห่งชาติ,สปช.,กมธ.ยกร่าง,รัฐธรรมนูญ,บวรศักดิ์ อุวรรณโณ,สัญญาประชาคม,ข่าว,ทีมข่าวหน้า1,ข่าวฉบับพิมพ์